b'\n_START_ARTICLE_\nLangluffet grindehval\n_START_SECTION_\nNavnets oprindelse\n_START_PARAGRAPH_\nNavnet grindehval kommer fra oldnordisk grind, som betyder tremmel\xc3\xa5ge. P\xc3\xa5 f\xc3\xa6r\xc3\xb8sk opkaldte man hvalen efter flokkens lighed med en r\xc3\xa6kke tremmer. Det f\xc3\xa6llesskandinaviske (og tyske, hollandske) navn kommer fra F\xc3\xa6r\xc3\xb8erne, hvor grindehvalen hedder grindahvalur og en grindeflok kun grind.\n_START_SECTION_\nBeskrivelse\n_START_PARAGRAPH_\nDet er en mellemstor tandhval, der kan veje op til 3.800 kg. Hannen er op til 8,5 meter lang (i gennemsnit 6 m), mens hunnen er op til 6 meter lang (i gennemsnit 4,8 m) og vejer op til 1800 kg. Kroppen er n\xc3\xa6sten cylindrisk og hovedet er kugleformet. Panden med den store melon kan rage ud over det meget korte n\xc3\xa6b. De lange, spidse luffer udg\xc3\xb8r 18-27\xc2\xa0% af kropsl\xc3\xa6ngden. Rygfinnen er bred ved roden og sidder langt foran midten. Ryg og sider er sorte, men kan have en gr\xc3\xa5lig tegning bagved rygfinnen. P\xc3\xa5 bugen findes en ankerformet, lys aftegning. Som hos andre tandhvaler findes kun et enkelt bl\xc3\xa5sthul, som den \xc3\xa5nder igennem, n\xc3\xa5r den kommer op til overfladen.\n_START_SECTION_\nLevevis\n_START_PARAGRAPH_\nGrindehvalen indtager dagligt omkring 50 kg f\xc3\xb8de, som kan v\xc3\xa6re forskellige arter af bl\xc3\xa6ksprutter, stimefisk og krebsdyr. Den s\xc3\xb8ger mest sin n\xc3\xa6ring om natten, hvor den i op til 10 min kan dykke ned til 600 meters dybde. Grindehvalen angribes i sj\xc3\xa6ldne tilf\xc3\xa6lde af sp\xc3\xa6khuggeren, der i flok kan jagte en enkelt grindehval. Dens flokinstinkt er h\xc3\xb8jtudviklet og de f\xc3\xb8lger et f\xc3\xb8rerdyr, mest en dominerende han._NEWLINE_Grindehvaler udsender korte kliklyde p\xc3\xa5 0,1-100 kHz, der bruges til ekkoorientering. Nogle af lydene er ultralyde, det vil sige lyde over 20 kHz, de kommunikerer med indbyrdes, ved hj\xc3\xa6lp forskellige fl\xc3\xb8jtelyde p\xc3\xa5 3-4 kHz, der udst\xc3\xb8des 14-40 gange pr minut.\n_START_SECTION_\nForplantning og udvikling\n_START_PARAGRAPH_\nHunhvalen er k\xc3\xb8nsmoden fra 6 \xc3\xa5rs alderen og hannen p\xc3\xa5 ca. den dobbelte tid. Parringen kan ske hele \xc3\xa5ret, men oftest sidst p\xc3\xa5 for\xc3\xa5ret eller f\xc3\xb8rst p\xc3\xa5 sommeren, b\xc3\xa5de p\xc3\xa5 den nordlige og sydlige halvhugle. Flokkens hanner parrer sig kun med andre flokkes hunner. Dr\xc3\xa6gtighedsperioden varer ca. 16 mdr. Ungens l\xc3\xa6ngde varierer fra ca. 1,60 til 1,90 m, og v\xc3\xa6gten er 75-100 kg. Efter 2 m\xc3\xa5neder f\xc3\xa5r ungen sine f\xc3\xb8rste t\xc3\xa6nder og har efter et \xc3\xa5r f\xc3\xa5et alle t\xc3\xa6nder. Antallet af t\xc3\xa6nder varierer mellem 32 og 48. Ungen dier hos moderen i de to f\xc3\xb8rste \xc3\xa5r og holder sig til hende i yderligere to \xc3\xa5r, hvorefter moderen parrer sig igen._NEWLINE_Hunner lever l\xc3\xa6ngere end hanner. Den \xc3\xa6ldst kendte hun blev 59 \xc3\xa5r og den \xc3\xa6ldste han 46 \xc3\xa5r.\n_START_SECTION_\nGrindehvalen og mennesket\n_START_PARAGRAPH_\nBestanden i det centrale og nord\xc3\xb8stlige Atlanterhav vurderes til at v\xc3\xa6re over 750.000 dyr. Hvalfangsten ved F\xc3\xa6r\xc3\xb8erne og Gr\xc3\xb8nland regnes for at v\xc3\xa6re b\xc3\xa6redygtig. For den f\xc3\xa6r\xc3\xb8ske fangst findes en komplet statistik siden 1709 og har i gennemsnit v\xc3\xa6ret 850 grindehvaler om \xc3\xa5ret. Grindehvalen er ligesom de andre hvalarter truet af havenes forurening. Kviks\xc3\xb8lv, bly oplagres i muskulatur, lever og nyrer. Milj\xc3\xb8gifte som PCB og DDT s\xc3\xa6tter sig i sp\xc3\xa6klaget.'